Tieners, baba in kookwater verdrinkArgieffoto: SAPD/Facebook Die Ekurhuleni-nooddienste aan die Oos-Rand het gesê minstens sewe mense, waaronder ŉ babaseuntjie, is dié week in twee afsonderlike gewelddadige voorvalle dood. Die nooddienste het gesê paramedici is Woensdag na Katlehong ontbied waar die liggame van twee tienermeisies en ŉ sewe maande oue babaseuntjie aangetref is. Die meisies is glo deur twee mans aangeval. Die aanvallers het die meisies aangerand en saam met die baba in ŉ bad vol kookwater verdrink. “Die slagoffers se bure het die angsgille gehoor en gaan ondersoek instel. Hulle het die twee verdagtes gevang en erg aangerand,” het ŉ woordvoerder van die nooddienste gesê. “Die verdagtes is geslaan totdat die polisie by die toneel opgedaag het. Die verdagtes is op die toneel gestabiliseer en in ŉ ambulans gelaai.” Volgens die nooddienste het verdere geweld op die toneel uitgebreek toe ontstoke inwoners gereg in eie hande wou neem. “Die groep het die ambulans en polisievoertuie begin beskadig. Die ambulans kon gelukkig betyds daar wegkom en die pasiënte is na die Thele Mogoerane-streekhospitaal in Vosloorus geneem.” Albei verdagtes is onder polisiebewaking in die hospitaal. Die motief vir die moorde word ondersoek. Die ander voorval het byna gelyktydig in die Gugulethu/Everest-informele nedersetting in Springs plaasgevind. Vier mans is doodgeskiet en drie gewond. Die gewonde mans is in ŉ kritieke toestand na ŉ hospitaal geneem. Die motief vir die skietery is onbekend en word deur die polisie ondersoek.